Waray-Waray News: Gindeklarar ni PGMA an state of calamity ha NCR ngan ha 27 pa nga mga probinsya
Manila (1 October) -- Igindeklarar ni Pangulo Gloria Macapagal-Arroyo an state of calamity ha National Capital Region (NCR) ngan ha 27 nga mga probinsya ha Luzon tungod han destruso nga durot han bagyo "Ondoy."
Iginpagawas han Pangulo an Proklamasyon 1891 hadton Septiembre 26, an adlaw nga ginrombo ni Ondoy an damo nga parte han Luzon ngan Metro Manila, agud ma-otororisaran an paggamit han national calamity fund ilarum han General Appropriations Act.
Nasasakop hini nga proklamasyon an National Capital Region; Pangasinan, Ilocos Sur ngan La Union ha Region 1; Quirino, Nueva Vizcaya ngan Isabela ha Region 2; ngatanan han pito nga mga probinsya ha Region 3; Batangas, Cavite, Laguna, Rizal ngan Quezon ha Region 4 A; Marinduque, Oriental Mindoro ngan Occidental Mindoro ha Region 4B; Camarines Sur, Camarines Norte ngan Catanduanes ha Region 5; Mountain Province, Benguet ngan Ifugao ha Cordillera Autonomous Region.
Igintatagana han Local Government Code nga an local government units (LGUs) en may-ada gahum pagdeklarar hin state of calamity ha ira tagsa-tagsa mga lugar kondi kon waray Proklamasyon han Pangulo, diri mahipapagawas an pondo nga gin-alutaga para han kalamidad.
Tungod han makusog ngan waray hunong nga uuran, halu-ag an pagbabaha nga nagin hinungdan hin makalilisang nga danyos ha mga propiedad labot la han mga nagkamamatay ngan nahimaruydoy.
Tungod hini ginmando-an han Pangulo an ngatanan nga natutungdan nga mga departamento ngan iba pa nga mga ahensya han gobyerno nga mag-implimentar ngan magpahamtang hin ayuda medikal, tambulig ngan rehabilitasyon.
Sumala han National Disaster Coordinating Council (NDCC), basar han mga report nga nakadangat ha ira han alas-6 han aga han Septiembre 30, maabot 373,675 nga mga pamilya o kon 2,254,915 nga katawhan na an apektado han babaha. Naabot na hin 246 an nagkamamatay, lima nga nagkasasamaran ngan 42 pa nga iba an waray pa hitatad-i.
Ginbabana-bana nga P4,792,309,020 an kantidad han danyos kon diin P1.59 bilyon an kantidad han destruso ha imprastraktura ngan P3.20 bilyon an ha agrikultura. (PIA-Eastern Samar) [top]
war_Latn war_Latn war_Latn war_Latn war_Latn war_Latn war_Latn war_Latn war_Latn